"ดี-สแควร์" ลานกว้างสุดเก๋ของโรงแรมดุสิต ดีทู สุนทรีย์กินดื่มกับบรรยากาศแบบโอเพ่นแอร์ใต้แสงไฟสลัวๆ เหมาะแก่การมานั่งพักหลังจากเดินช๊อปปิ้งในย่านไนท์บาร์ซ่าเสร็จ พร้อมละมุนอารมณ์กับเสียงดนตรีสากลในยุค 60 จนถึง 90 เปิดบริการตั้งแต่เวลา 18.00 น. -24.00 น. มีดนตรีสดทุกวันศุกร์และเสาร์

ลาน "ดี-สแควร์" บริการอาหารสไตล์ไทย-อีสาน รสชาติจัดจ้าน แต่สามารถเลือกระดับความเผ็ดได้ในเมนู และเครื่องดื่มหลากหลายประเภท อาทิ ค็อกเทลที่ขึ้นชื่อ ไวน์ วิสกี้ และซอฟท์ดริ้ง ในส่วนเมนูอาหารที่แนะนำก็คือ "ยำซีฟู๊ด" อาหารทะเลวัตถุดิบที่สด ไม่ว่าจะเป็น หอย ปลาหมึก กุ้ง ส่วนน้ำยำรสจะออกเปรี้ยวหวาน เผ็ดพอดี และ"ยำปลาทอดมะม่วงสด" เนื้อปลาทอดสุกกรอบไม่อมน้ำมัน ราดด้วยยำมะม่วงดิบ รสชาติเข้ากันพอดิบพอดี 

มาดูเมนูที่ขอกดไลค์เอาใจนักดื่มหลายๆ ท่านกันบ้าง อาทิ "หมูแดดเดียว" ที่เสิร์ฟมาพร้อมน้ำพริกหนุ่มและน้ำพริกตาแดง เนื้อนุ่ม เคี้ยวมัน ไม่กระด้างปาก ต่อด้วย "ไก่อบ" หนังกรอบ เนื้อนุ่ม เมนูราดข้าวก็ไม่แพ้กัน "ข้าวเนื้อตุ๋นดีสแควร์" เนื้อชิ้นโตๆ ราดบนข้าว กลิ่นหอมโชยแตะจมูก เนื้อนุ่มเคี้ยวง่าย หากคอแห้งเพิ่มความแซ่บอีกหน่อยกับ "ต้มแซ่บเนื้อตุ๋น" เนื้อเอ็นติดมันนิดๆ น้ำแซ่บชุ่มลำคอ ทานหมดต้องเบิ้ลสอง และอีกหลายเมนูที่ต้องสั่งมาเป็นกับแกล้ม อาทิ ลาบเป็ดทอดกรอบ ยำคอหมูย่าง พล่าเนื้อ ฯลฯ

ใครที่ต้องการดื่มด่ำกับบรรยากาศโอเพ่นแอร์ ฟังเพลงโปรดเมื่อครั้งยังวัยเยาว์ อย่าลืมนึกถึงลาน  "ดี-สแควร์" แห่งนี้